CELEX: 32016D1940
Language: mt
Date: 2016-10-06 00:00:00
Title: Deċiżjoni ta' Implimentazzjoni tal-Kummissjoni (UE) 2016/1940 tas-6 ta' Ottubru 2016 dwar l-istabbiliment ta' kundizzjonijiet tas-suq għas-servizzi tan-navigazzjoni bl-arju fit-terminal fir-Renju Unit b'konformità mal-Artikolu 3 tar-Regolament ta' Implimentazzjoni tal-Kummissjoni (UE) Nru 391/2013 (notifikata bid-dokument C(2016) 6336)

5.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 299/59
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1940
   tas-6 ta' Ottubru 2016
   dwar l-istabbiliment ta' kundizzjonijiet tas-suq għas-servizzi tan-navigazzjoni bl-arju fit-terminal fir-Renju Unit b'konformità mal-Artikolu 3 tar-Regolament ta' Implimentazzjoni tal-Kummissjoni (UE) Nru 391/2013
   
      
         (notifikata bid-dokument C(2016) 6336)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 550/2004 tal-Parlament Ewropew u tal-Kunsill tal-10 ta' Marzu 2004 dwar il-forniment ta' servizzi ta' navigazzjoni tal-ajru fl-Ajru Uniku Ewropew (ir-Regolament tal-forniment tas-servizz) (1), u b'mod partikolari l-Artikolu 16(1) tiegħu,
   Wara li kkunsidrat ir-Regolament ta' Implimentazzjoni tal-Kummissjoni (UE) Nru 391/2013 tat-3 ta' Mejju 2013 li jistabbilixxi skema komuni ta' imposti għas-servizzi tan-navigazzjoni tal-ajru (2), u b'mod partikolari l-Artikolu 3(4) tiegħu,
   Billi:
   
               (1)
            
            
               Ir-Regolament ta' Implimentazzjoni (UE) Nru 391/2013 jistabbilixxi skema komuni ta' imposti għas-servizzi tan-navigazzjoni bl-ajru. B'konformità mal-Artikolu 3(1) ta' dak ir-Regolament, l-Istati Membri jistgħu jiddeċiedu li wħud mis-servizzi jew is-servizzi kollha tan-navigazzjoni bl-ajru fit-terminal ikunu soġġetti għall-kundizzjonijiet tas-suq. F'dan il-każ ikunu japplikaw id-dispożizzjonijiet ta' dak ir-Regolament, iżda l-Istati Membri kkonċernati jistgħu jiddeċiedu li fir-rigward ta' dawk is-servizzi ma jiħdux il-miżuri speċifikati fil-punti (a) sa (d) tal-Artikolu 3(1) tiegħu.
            
         
               (2)
            
            
               Fis-6 ta' Mejju 2015, l-awtoritajiet tar-Renju Unit infurmaw lill-Kummissjoni bid-deċiżjoni tagħhom li s-servizzi tan-navigazzjoni bl-ajru fit-terminal fl-ajruporti fiż-żona tal-imposti tat-terminal B huma soġġetti għall-kundizzjonijiet tas-suq. Dawk is-servizzi huma pprovduti f'disa' ajruporti fir-Renju Unit, jiġifieri fl-ajruporti ta' Heathrow, Gatwick, Stansted u Luton f'Londra, fl-ajruport tal-Belt ta' Londra, u fl-ajruporti ta' Birmingham, Manchester, Glasgow u Edinburgh.
            
         
               (3)
            
            
               L-awtoritajiet tar-Renju Unit ressqu rapport dwar il-kontenut u r-riżultati tal-valutazzjoni fejn jidħlu l-kundizzjonijiet tal-Anness I tar-Regolament ta' Implimentazzjoni (UE) Nru 391/2013, li fuqu ssejset dik id-deċiżjoni. B'talba tal-Kummissjoni, fit-2 ta' Ottubru 2015 dawk l-awtoritajiet ippreżentaw dokumenti ta' prova addizzjonali li jinkludi d-dokumenti tal-offerti. Il-Kummissjoni vverifikat l-informazzjoni li pprovdew l-awtoritajiet tar-Renju Unit.
            
         
               (4)
            
            
               L-informazzjoni turi li l-valutazzjoni ta' dawk l-awtoritajiet kienet tinkludi konsultazzjoni mar-rappreżentanti tal-utenti tal-ispazju tal-ajru, skont l-Artikolu 3(2) tar-Regolament ta' Implimentazzjoni tal-Kummissjoni (UE) Nru 391/2013, kif ukoll ma' partijiet konċernati oħrajn bħal operaturi tal-ajruporti u fornituri tas-servizzi tan-navigazzjoni bl-ajru.
            
         
               (5)
            
            
               Barra minn hekk, l-informazzjoni turi wkoll li fir-Renju Unit, fis-suq ikkonċernat tan-navigazzjoni bl-ajru fit-terminal, jeżistu ċerti kundizzjonijiet tas-suq. B'mod partikolari, ir-rapport tal-valutazzjoni juri li ntlaħqu l-kundizzjonijiet imniżżla fl-Anness I tar-Regolament ta' Implimentazzjoni tal-Kummissjoni (UE) Nru 391/2013. Dan japplika wkoll għal dawk l-ajruporti fiż-żona tal-imposti tat-terminal B fejn għadha ma saret l-ebda proċedura għall-offerti iżda li din mistennija ssir fil-ġejjieni, jekk wieħed iqis li biex ikun hemm kundizzjonijiet tas-suq, mhux bilfors li tkun saret proċedura bħal din matul il-perjodu taż-żmien analizzat.
            
         
               (6)
            
            
               Għaldaqsant il-Kummissjoni taqbel mal-valutazzjoni tal-awtoritajiet tar-Renju Unit li s-servizzi tan-navigazzjoni bl-ajru fit-terminal fl-ajruporti fiż-żona tal-imposti tat-terminal B huma soġġetti għall-kundizzjonijiet tas-suq.
            
         
               (7)
            
            
               B'konformità mal-Artikolu 3(5) tar-Regolament ta' Implimentazzjoni tal-Kummissjoni (UE) Nru 391/2013, din id-Deċiżjoni għandha tapplika matul il-perjodu ta' referenza kkonċernat, jiġifieri t-tieni perjodu ta' referenza (2015-2019).
            
         ADOTTAT DIN ID-DEĊIŻJONI:
   Artikolu 1
   Il-Kummissjoni tqis li ġew stabbiliti kundizzjonijiet tas-suq għall-forniment tas-servizzi tan-navigazzjoni bl-ajru fit-terminal fiż-żona tal-imposti tat-terminal B tar-Renju Unit, b'konformità mar-rekwiżiti tal-Anness I tar-Regolament ta' Implimentazzjoni tal-Kummissjoni (UE) Nru 391/2013.
   Artikolu 2
   Din id-Deċiżjoni għandha tapplika sal-31 ta' Diċembru 2019.
   Artikolu 3
   Din id-Deċiżjoni hi indirizzata lir-Renju Unit tal-Gran Brittanja u lill-Irlanda ta' Fuq.
   
      Magħmul fi Brussell, is-6 ta' Ottubru 2016.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 96, 31.3.2004, p. 10.
   
      (2)  ĠU L 128, 9.5.2013, p. 31.